গাইবান্ধা : প্রবল পানির চাপে গতকাল মঙ্গলবার দুপুরে গাইবান্ধায় করতোয়া নদীর বন্যানিয়ন্ত্রন বাঁধের তিনটি পয়েন্ট ধসে গেছে। অপরদিকে গাইবান্ধার বড় তিন নদীর অন্তত ১৯ পয়েন্ট এখনও ঝুঁকির মুখে। ঝুঁকিপূর্ণ এলাকাগুলোতে বালির বস্তা দিয়ে আটকানোর চেষ্টা চলছে। এদিকে, ধসে যাওয়া অংশ দিয়ে নতুন দুই উপজেলার বিভিন্ন এলাকা প্লাবিত হয়েছে। তবে সেনাবাহিনী এবং গাইবান্ধা পানি উন্নয়ন বোর্ডের কর্মকর্তার উপস্থিতিতে বাঁধ রক্ষায় সর্বাত্মক চেষ্টা করা হচ্ছে। গাইবান্ধা পানি উন্নয়ন বোর্ডের নির্বাহী প্রকৌশলী মাহবুবুল আলম জানান, চারদিকে তিস্তা, যমুনা, ব্রহ্মপুত্র, করতোয়াসহ সবগুলো নদীর পানি ব্যাপক হারে বৃদ্ধি পাচ্ছে। গাইবান্ধার ব্রহ্মপুত্র নদের ফুলছড়ি পয়েন্টে ১শ, ঘাঘট নদীর পানি ৮৫ ও করতোয়া নদীর পানি বিপদ সীমার ৩০ সেন্টিমিটার উপর দিয়ে প্রবাহিত হচ্ছে।